ประชาชน เลือกซื้อของขวัญของฝากเทศกาลปีใหม่ ในงาน OTOP City 2019 อย่างคึกคัก  กระจายรายได้สู่ชุมชน
ประชาชน เลือกซื้อของขวัญของฝากเทศกาลปีใหม่ ในงาน OTOP City 2019 อย่างคึกคัก กระจายรายได้สู่ชุมชนประชาชนใช้เวลาช่วงวันหยุดสุดสัปดาห์ มาจับจ่ายซื้อสินค้าของขวัญของฝากในช่วงเทศกาลปีใหม่ ภายในงาน OTOP City 2019 ณ อิมแพค เมืองทองธานี ตลอดทั้งวันอย่างคึกคัก โดยงานนี้จัดขึ้นภายใต้แนวคิด “เทศกาลของขวัญปีใหม่ ของฝากถูกใจ ผลิตภัณฑ์ทั่วไทย” ซึ่งส่วนใหญ่เป็นสินค้าจากชุมชนต่างๆ ที่ได้รับการพัฒนายกระดับผลิตภัณฑ์ให้มีคุณภาพ ทั้งเสื้อผ้าที่ผลิตจากผ้าไทย ผ้าฝ้ายมัดหมี่ เครื่องหนัง เครื่องหยก เฟอร์นิเจอร์จากเศษผ้า น้ำมันเหลืองจากมะกรูด/มะนาว น้ำมันหอมระเหย กระเป๋าสาน กระเป๋าจากกาบกล้วย เบาะรองนั่งยางพารา รวมถึงอาหารพื้นเมือง 4 ภาค ผู้ประกอบการ เปิดเผยว่า รู้สึกดีใจที่ได้มาจำหน่ายผลิตภัณฑ์ชุมชน โดยจัดจำหน่ายในราคาพิเศษ เพื่อคืนกำไรให้ลูกค้าในช่วงปีใหม่ ขณะที่ประชาชน เปิดเผยว่า ประทับใจ เพราะสินค้าดีมีคุณภาพและราคาไม่แพง อีกทั้งยังได้ช่วยชาวบ้าน กระจายรายได้สู่ชุมชนและเป็นกำลังใจในการพัฒนาผลิตภัณฑ์ชุมชน อย่างไรก็ตาม ช่วงเวลาที่ประชาชนให้ความสนใจเป็นพิเศษคือ ช่วงนาทีทอง ที่ผู้ประกอบการจะนำสินค้ามาลดราคาพิเศษ โดยผู้ที่สนใจสามารถมาเลือกซื้อสินค้าได้จนถึงวันพรุ่งนี้ 23 ธันวาคม 2562  ตั้งแต่เวลา 10.00 น.– 21.00 น.ณ อิมแพค เมืองทองธานี